КIуэкIуэ Юрий щыIащ Эльбрус посёлкэм и администрацэм и Iэтащхьэ Джаппуев Мусса щыщIалъхьэм
Эльбрус посёлкэм и администрацэм и Iэтащхьэ Джаппуев Мусса дыгъуасэ щыщIалъхьэм Къэбэрдей-Балъкъэрым и Iэтащхьэ КIуэкIуэ Юрий щыIащ.
2017 гъэм фокIадэм и 1-м сыхьэти 3-м нэблэгъауэ Джаппуев Мусса и автомашинэм ису ежьащ ятIэпсыр къыщехынкIэ шынагъуэ здэщыIэ щIыпIэмкIэ, хуей хъумэ, цIыхухэм и чэзум хъыбар яригъэщIэн папщIэ. ЗдэкIуэм гъуэгур кIуэцIрыхури транспортыр псым ихьащ.
МахуибгъукIэ цIыху 500-м щIигъум къэлъыхъуэныгъэхэр щрагъэкIуэкIащ Бахъсэн псым и ежэхыпIэм и кIыхьагъкIэ. Авиацэри къагъэсэбэпащ. ФокIадэм и 10-м хьэдэр къыщагъуэтыжащ Бахъсэн Ипщэ къуажэмрэ Тырныауз къалэмрэ я зэхуакум.
«Дэ тфIэкIуэдащ республикэм и къуэ пэжыр. Джаппуев Мусса хэкIуэдащ къулыкъукIэ и къалэнхэр игъэзащIэурэ. И псэ емыблэжу ар шынагъуэм хуэкIуащ, цIыхухэр къригъэлын папщIэ. Ар цIыхухъу нэсым хуэфэщэн Iуэхугъуэщ. Къэбэрдей-Балъкъэрым и цIыхубэм я гум абы и фэеплъыр игъащIэкIэ къинэнщ», — жиIащ КIуэкIуэм, благъэхэмрэ Iыхьлыхэмрэ защыхуигъазэм.
Щыгъуэ Iуэхугъуэхэм хэтащ Къэбэрдей-Балъкъэрым и Парламентымрэ Правительствэмрэ я унафэщIхэр, муниципальнэ къэхъуныгъэхэм я администрацэхэм я Iэтащхьэхэр, щIыпIэм щыпсэу цIыхуищэхэр.
Джаппуев Мусса Руслан и къуэр 1984 гъэм мэлыжьыхьым и 28-м Бахъсэн къалэм къыщалъхуащ. 2006 гъэм Къэбэрдей-Балъкъэр къэрал университетыр тхыдэмкIэ егъэджакIуэ IэщIагъэр иIэу къиухащ. Нейтринэ посёлкэм и МОУ СОШ-м лэжьэн щыщIидзащ, иужькIэ щIыпIэ самоуправленэм и Советым и унафэщIым и къуэдзэу щытащ, 2016 гъэм щегъэжьауэ Эльбрус посёлкэм и администрацэм и Iэтащхьэщ. Унагъуэщ, бынитI иIэщ.
Республикэм и унафэщIхэм сыт и лъэныкъуэкIи зыщIагъэкъуэнущ хэкIуэдахэм я унагъуэхэм.
Ярославская Маринэ.
